text: Formodede gerningsmænd til dødeligt overfald melder sig selv
  24 april 2019 kl. 15.18
  To formodede gerningsmænd bag et dødeligt overfald i Horsens har onsdag eftermiddag meldt sig selv. Mange unge mødte onsdag aften op i Lunden for at mindes deres kammerat.
  Opdatering: De to unge mænd blev i et lukket grundlovsforhør torsdag varetægtsfængslet i fire uger. De nægter sig skyldige.
  To unge mænd på henholdsvis 18 og 20 år har i eftermiddag meldt sig selv til politiet.
  Det oplyser Sydøstjyllands Politi til TV SYD.
  De er blevet anholdt og sigtet for vold under særdeles skærpende omstændigheder.
  Sydøstjyllands Politi har tidligere i dag oplyst, at man havde identificeret to mistænkte som gerningsmænd til et voldeligt overfald i Horsens lørdag 20. april. Overfaldet kostede en 22-årig mand livet.
  Politiet opfordrede de to formodede gerningsmænd til at melde sig selv inden klokken 18 i dag. Hvis de ikke gjorde det, ville de blive offentligt efterlyst med billede og navn.
  De to mænd forventes at blive fremstillet i grundlovsforhør ved retten i Horsens i løbet af i morgen.
  